runetrust/blame-folketinget-dk huggingface dataset:
Bjarne Laustsen (S), 2008-06-10:
Og derfor er det jo interessant at vide, hvor meget der er afgifter, som vi herinde i Folketinget har lagt på en vare, og hvor meget der er råvareomkostninger Man kunne tage et rugbrød på 25 skiver og sige: Hvor mange skiver af det her rugbrød går egentlig til råvarerne?
Susanne Eilersen (DF), 2016-10-11:
Og for Dansk Folkeparti er det utrolig vigtigt, at det yderligere bliver præciseret, at uanset om man ønsker at angive en mærkning eller en mærkning skal ophøre, og hvis man ikke har evner eller mulighed for selv at bruge NemID og gå på nettet, så kan man altid få hjælp fra borgerservice eller andet.
Troels Lund Poulsen (V), 2004-03-31:
Jeg vil blot erindre hr. Holger K. Nielsen om, at Frankrig sagde, at uanset hvilken resolution der ville blive fremlagt, ønskede de at nedlægge veto imod den. Så kan man sige: Er det fornuftigt at fremlægge en resolution, der vil blive nedlagt veto imod?
Eva Flyvholm (EL), 2021-11-09:
Så ja, der er nogle forskelle, men jeg tror også, det er en meget, meget delikat balance, og der synes jeg, det er meget, meget vigtigt, at både Grønland og Færøerne er med til at sige: Hey, hvordan skal vi trække de linjer, og hvordan bliver det rent faktisk opfattet?
Mette Thiesen (NB), 2021-12-08:
Det er altid sådan lidt spøjst at høre både Enhedslisten og Radikale anføre det her med, at det jo tilsyneladende efter deres mening ikke skal være Folketinget, som det står i grundloven, der beslutter, hvem der skal have dansk statsborgerskab, og vi er altså ret lempelige i Danmark.
Lisbeth Bech Poulsen (SF), 2013-12-06:
Så synes Venstre åbenbart, at man skal fortsætte med den model, man havde op gennem 00'erne, nemlig bare at fortsætte, som om ingenting er hændt, og så oven i købet lave en generel nedsættelse på 10 pct., som kommer de mest velhavende boligejere i det her land til gode, nemlig dem, der faktisk har betalt den skat, de skal, eller mindre.
Karin Gaardsted (S), 2014-11-20:
Jamen jeg mener ikke, at det sker, for vi har en helt sikker lovgivning i Danmark, der gør, at der er skrappe regler for, hvad det er, man må undersøge, hvad det er, man må gå ind og kigge efter, og lige så snart man er inde omkring noget helt specifikt om en borger, skal der en retskendelse til.
Frank Jensen (S), 1998-04-02:
Det står selvfølgelig SF fuldstændig frit at gøre det, men jeg er måske lidt forundret over det, da vi fra regeringens side har bestræbt os af fuld kraft for at være imødekommende over for de tilkendegivelser, som er kommet fra SF's ordfører ved tidligere behandlinger og i de mange drøftelser, der har været om lovforslaget. Alligevel vil man ende med at stille ændringsforslag, bl.a. et, der - som jeg forstod det - ville betyde, at der ved lov skulle fastsættes en gradvis overgang til enestuer.
Pernille Vigsø Bagge (SF), 2005-04-06:
Oven på et folketingsvalg, der havde børnefamiliernes trivsel som det helt centrale omdrejningspunkt, må det da være helt indlysende, at Enhedslistens beslutningsforslag om en miljølov, der sikrer børns trivsel i alle institutioner, kan vedtages her i Folketinget.
Ole Hækkerup (S), 2012-04-18:
Hvis nu Venstre for alvor synes, at man skulle have lavet en anden politik, når det handler om at gemme oplysninger, når det handler om at rejse sigtelser osv., er det så i første række ikke Venstres eget ansvar, at den politik blev fulgt, da de selv sad på magten, netop da Muren faldt?
Rikke Hvilshøj (V), 2002-02-27:
Jeg vil så gerne spørge hr. Ole Sohn, hvilken dokumentation han har for, at den eksisterende lukkelov lægger de små butikker øde, for det, som jeg har erfaret, er altså det stik modsatte, nemlig at den eksisterende lukkelov faktisk har været med til at give en opblomstring.
Per Clausen (EL), 2011-12-14:
Men om det kan man jo sige for det første, at der formentlig er tale om nogle klare overtrædelser af reglerne, og for det andet, at der ikke er tale om – tror jeg – nogle særlige rådgivere, der fuldstændig selvstændigt og i modsætning til ministrenes ønsker og interesser har handlet i strid med reglerne.
Tom Behnke (KF), 2011-12-13:
Jeg tror så også, at hvis man skal kigge i krystalkuglen, er det nok også kun et spørgsmål om tid, før der bliver en eller anden form for ordning, hvor alkolåsen måske bliver nemmere at montere, nemmere at bruge og håndtere, og jeg tror også, at den bliver billigere.
Gitte Lillelund Bech (V), 2002-12-05:
Derfor bliver jeg nødt til at spørge hr. Kramer Mikkelsen, om det ikke er korrekt, at denne sag med Sakajev er håndteret fuldstændig, som den skulle i henhold til dansk ret med hensyn til, hvornår domstolene skal involveres i sådanne sager.
Susanne Clemensen (CD), 2001-05-02:
Vi vil i CD bestemt heller ikke afvise, at andre faggrupper skal ind i folkeskolen, men det, vi gerne vil sikre, er, at de får den nødvendige undervisningskompetence, og i den forbindelse lagde den konservative ordfører jo netop vægt på, at man nok burde opprioritere de pædagogiske og psykologiske fag i læreruddannelsen, således som jeg jo startede min tale med at anføre, for at de bedre kan tackle de problemer og udfordringer, de står over for i undervisningssituationen. Så skal man jo også lige tænke på, at i dag indgår lærerne jo i lærerteam, og de skal i højere grad spille sammen på tværs af fag og faglighed.
Trine Torp (SF), 2019-12-10:
For bare at tage et eksempel, så er der et stigende antal børn med et handicap, som bliver anbragt, og der kunne man jo godt være nysgerrig, med hensyn til om det kunne have været muligt at gøre de familier i stand til at have deres børn med det handicap hjemme med den rette støtte og hjælp, eller om det er bedre for børnene at blive anbragt.
Morten Bødskov (S), 2020-03-11:
Samtidig sikrer selskabsskatten også virksomheder, hvis indtjening bl.a. bygger på vores infrastruktur; og en velfungerende og veluddannet arbejdsstyrke bidrager selvfølgelig også til finansieringen af vores velfærdssamfund med selskabsbeskatning.
Jan E. Jørgensen (V), 2013-11-06:
Så vil jeg spørge helt konkret, om ministeren er bekendt med, at folkekirken eksempelvis ikke næste år vil henlægge pinsegudstjenesten til Frederiksberg Have, fordi lejen er blevet tidoblet fra det ene år til det andet, og så vil jeg spørge, om ministeren mener, at det er rimeligt, at en elektronisk musikfestival som Stella Polaris, der er et nonprofitarrangement, og som bliver støttet, ikke er staten, men af kommunerne, skal betale 170.000 kr. i ren leje for at benytte Frederiksberg Have blot en enkelt dag.
Morten Messerschmidt (DF), 2025-03-13:
Så kunne jeg også godt tænke mig at høre, hvad hr. Hans Andersen egentlig mente der ville ske i verden, i Europa, i Danmark, hvis Danmark f.eks. tog forbehold for artikel 8 eller måske også artikel 3, som også er en af de bestemmelser, der ofte anvendes, for at man ikke kan udsende folk, som typisk er meget, meget kriminelle, og hvis vi altså tog det skridt, som forslagsstillerne her lægger op til.
Holger K. Nielsen (SF), 2016-11-22:
Problemet er, at man kan komme til at miste noget af den faglighed, som faktisk ligger uden for ministeriet, og jeg tror ikke, at det er klogt, at man i hvert fald får givet det indtryk, at nu skal Udenrigsministeriet til at styre det her meget kraftigere uden at inddrage det ngo-miljø, der er, og derfor er vi nødt til at få en diskussion af det, i første række for at kunne fastholde den faglighed, der er i den verden, der er uden for ministeriet.
Rasmus Stoklund (S), 2020-06-11:
Vi har et beslutningsforslag, der nævner en konkret forbrydelse, som Folketinget så vil vedtage noget omkring, i stedet for at vi i et politisk forhandlingsforløb lavede en ny lovgivning, der så tog højde for også andre typer af sager, som hr. Mads Fuglede er inde på.
Karen J. Klint (S), 2005-05-12:
Når vi så ser på, hvad der sker inden for prostitutionsområdet, ser vi, at der jo i høj grad er fare for, at der er nogle sygdomme, som ikke bare lige kan afdækkes hverken på 5 dage eller på 15 dage, men hvor det netop tager 3 måneder at få dem afdækket.
Simon Emil Ammitzbøll (LA), 2013-02-26:
Der står: Aftalepartierne finder derfor, at det i lovudkastets § 24 bør tydeliggøres, at oplysninger omfattet af §§ 28 og 29 skal ekstraheres, dvs. uddrages af dokumentet, selv om oplysningerne findes i et ministerbetjeningsdokument omfattet af § 24.
Henrik Sass Larsen (S), 2005-06-15:
Når det nu er så klart og enkelt, at princippet gælder, hvis det er for en isoleret, lukket kreds af mennesker, lad os sige arbejdsgivere i denne her forbindelse, så de godt må begynde at fifle med bidragene og afgifterne, kan det så ikke også gælde for boligejere, for bilejere og alle mulige andre steder?
Hans Kristian Skibby (DF), 2018-05-15:
Jeg har en stor reol, som alle mine gaver står på, og den kalder vi gerne den grimme reol, for der står saftsuseme – det må jeg ikke sige, undskyld – ikke nogen ting, der har en højere værdi andet end en symbolsk og historisk værdi, noget, som jeg kan vise mine børnebørn, når jeg får sådan nogle engang.
Ole Hækkerup (S), 1998-12-04:
Om tilskudsrammen vil jeg gerne sige, at for mig gør det sig helt generelt gældende, at hvis ikke man ønsker at udvide budgettet, så er der kun to muligheder tilbage: enten at lave generelle takstnedsættelser eller også at lave selektive indgreb, når man for enkelte uddannelser konstaterer et kraftigt budgetskred.
Sophie Hæstorp Andersen (S), 2011-02-03:
I den forbindelse er det meget vigtigt, at vi sikrer, at de lægemidler, borgerne så køber, ikke er forfalskede lægemidler eller lægemidler, der er indført illegalt, fordi det jo i sig selv kan være til fare for sundheden, hvis man ved et tilfælde kommer til at købe lægemidler, der ikke har de indholdsstoffer, man egentlig troede.
Morten Messerschmidt (DF), 2021-03-16:
Jeg ville næsten synes, at det var uvenligt, når nu hr. Bruno Jerup dedikerer en så stor del af sin taletid til min undseelighed, så derfor vil jeg gerne spørge, og måske kan vi også få nogle konkrete eksempler på, hvordan hr. Bruno Jerup forestiller sig det faglige niveau på Kunstakademiet ville blive hævet eksempelvis ved at have de hærværksmænd, der smed den meget omtalte buste i havnen.
Zenia Stampe (RV), 2018-05-29:
Så må vi jo ellers gøre, hvad vi kan her fra Christiansborgs side – ikke bare i forhold til at skabe de nødvendige instrumenter, men også i forhold til at komme med den opsang og sende det budskab videre ud gennem de kanaler, vi har, for også at få en mere offentlig og moralsk debat om adfærd i forbindelse med ulykker.
Vibeke Grave (S), 2011-03-22:
Lovforslaget er en udmøntning af »En grøn transportpolitik« fra januar 2009, og det vil sige, at der foreløbig er gået 2 år yderligere med undersøgelser og planlægning af, hvordan den tunge trafik skal passere igennem Nykøbing by for at komme videre til Gedserfærgerne eller motorvejen.
Steffen W. Frølund (LA), 2023-11-17:
Jeg har fået meget klokkeklart fortalt, at Copenhagen Atomics og Seaborg meget, meget gerne vil være danske virksomheder og gerne vil blive i Danmark så vidt muligt, men at de på et tidspunkt i meget, meget nær fremtid bliver så begrænsede af det her forbud, at det simpelt hen ikke kan lade sig gøre.
Helle Sjelle (KF), 2010-05-06:
Jeg mener naturligvis, at det er, lige efter at barnet er blevet født, og jeg mener i høj grad, at der handler det selvfølgelig om, at kvinden har mulighed for at komme sig – for jeg ved godt, at hr. Kamal Qureshi sigter til barselorloven – og at det lille nyfødte barn får mulighed for at være sammen med sin mor.
Lene Espersen (KF), 2004-04-21:
Jeg synes bare for offentlighedens skyld, at det er vigtigt at få præciseret, at undersøgelseskommissionens arbejde ved et bredt funderet kommissorium er tilrettelagt således, at der er mulighed for at komme til bunds i hele den her problemstilling, herunder også få belyst ting, som pressen ikke på nuværende tidspunkt eller for måneder siden har beskæftiget sig med, og som er kommet til offentlighedens kendskab.
Leif Mikkelsen (LA), 2015-02-26:
På den måde skabes der altså konkurrence mellem forskellige udbydere om at levere den bedst mulige plejebolig for de penge, som er afsat, og på den måde gives der også mulighed for, at der kan være forskel på plejeboligerne, og at de kan imødekomme forskellige behov, som den enkelte ældre eller handicappede har.
Christina Egelund (LA), 2017-10-05:
Det vigtige for mig og Liberal Alliance har været og er at sætte lærerne fri, give dem en metodefrihed til, hvordan de jo også på den baggrund kan være mere innovative i deres arbejde, og at man også på den måde i større grad tager højde for den forskel, der også er, på at drive en skole f.eks. på Nørrebro og drive en skole et sted i Jylland.
Christian Poll (ALT), 2016-10-13:
Når vi er lidt skeptiske over for Maabjerg Energy Center, er det jo, fordi vi sådan set hellere ser den udvikling, at vi kommer ud over stepperne med elbilerne, end at vi bliver ved med at finde teknologier, der kan levetidsforlænge de fossile teknologier, der lige nu bruges i bilerne.
Mette Frederiksen (S), 2019-11-26:
Og der er jo sket det, der ikke måtte ske, nemlig at vi har fået store boligområder, hvor den etniske sammensætning er blevet for skæv, hvor de sociale problemer er blevet for store, hvor utrygheden og kriminaliteten er til stede, og hvor børn har markant sværere ved at opnå de samme muligheder som børn, der bor i andre områder.
Ellen Trane Nørby (V), 2017-05-29:
De nærmere vilkår for fodterapibehandling som f.eks. henvisningskriterier, ydelser, krav til fodterapeuten m.v. fremgår af overenskomsten mellem Regionernes Lønnings- og Takstnævn og Landsforeningen af statsautoriserede Fodterapeuter.
Elisabeth Arnold (RV), 2003-02-06:
Med de vinde, der blæser over Europa i øjeblikket, må det være i SF's interesse, at der er nogle kræfter i Europa, som arbejder for minimumstandarder for behandling af mennesker i nød, at der er nogle lande i Europa, som arbejder for, at der kan laves fælles regler for, hvordan man behandler folk, der søger asyl f.eks., så vi ikke bliver en række enkeltstater, der blot konkurrerer på den laveste fællesnævner og skubber forpligtelserne fra det ene land til det andet. Derfor vil jeg gerne spørge hr. Villy Søvndal: Er SF, lige så vel som man er på forsvarsområdet, interesseret i at få præciseret forbeholdet på de retlige og indre anliggender?
Søren Egge Rasmussen (EL), 2018-10-11:
Hvis man havde fokuseret på, at vi skal løfte boligområderne; at der simpelt hen skal være flere penge til renoveringer – og der står sådan set fornuftige projekter på en venteliste, 11 mia. kr. i køen der – ville man kunne lave den udvikling, som ordføreren lige har skitseret.
Søren Søndergaard (EL), 2018-04-03:
Et andet problem, jeg vil nævne – det er så mest en kritik af Den Parlamentariske Forsamling – er i forhold til spørgsmålet om valgobservationer, hvor noget så centralt som en valgobservation af folkeafstemningen i Tyrkiet blev undladt fra OSCE's side.
Eva Kjer Hansen (V), 2016-05-26:
Det drejer sig bl.a. om færre krav til boligplacering af nye flygtninge, mulighed for en tidligere visitation, så der ikke går flere måneder, før flygtninge bliver placeret i en kommune, en mulighed for at jobrette integrationsprogrammet, så det bliver lettere og mere fleksibelt for kommunerne at få flere i job, og mange andre tiltag.
Gitte Lillelund Bech (V), 2012-03-29:
Først bare en enkelt konstatering: Nu tjekkede jeg lige listen over de privatsygehuse, der findes i Danmark, og jeg er helt sikker på, at de private sygehuse, som ligger i Kruså, Varde, Skørping, Frederiksværk, Sorø, Nykøbing Falster, Næstved og Beder er meget glade for at blive betragtet som storbysygehuse.
Peter Skaarup (DF), 2020-12-11:
Så i hvert fald en opfordring herfra fra Dansk Folkeparti til, at man registrerer de her kriminalitetsudøvelser med peberspray med en særlig gerningskode, så vi i hvert fald i fremtiden kan følge op på, om regeringen taler sandt, eller om regeringen ikke taler sandt.
Karsten Lauritzen (V), 2018-01-23:
Til efteråret kommer der endnu et lovforslag med anden del af saneringspakken, og det saneringsudvalg, som jeg som skatteminister har nedsat, og som et bredt flertal i Folketinget bakker op omkring, og som har afgivet deres anbefalinger, siger, at de anbefaler en lang række ændringer af lovgivningen i forhold til afskaffelse af mindre afgifter.
Pernille Vermund (NB), 2020-11-19:
Jeg synes, at noget af det, man kunne gøre, hvis man gerne vil videre ad den her vej – hvis ikke man er villig til at fjerne anerkendelsen af de islamiske trossamfund på det grundlag, der ligger nu – er at sørge for, at de vilkår, vi har for at anerkende trossamfund generelt, blev skærpet i retning af noget af det, der står her.
Jens Rohde (V), 2005-12-09:
Det er meget sjældent, at jeg får lejligheden til at erklære mig enig med fru Line Barfod i noget som helst, men jeg synes, at det er dejligt at høre de frihedsargumenter, der kommer fra fru Line Barfod, og det er dejligt at høre en socialist stå i den grad i dag og tale om frihed.
Villy Søvndal (SF), 1999-04-22:
Jo, jeg synes egentlig også, efterlønssagen har været relativt kompliceret, også når man påtænker de rettelser, der efterfølgende er kommet ind i efterlønslovgivningen, men jeg er heller ikke fortaler for, at vi skal gøre det her sådan, som man gjorde med efterlønnen: på en enkelt nat i Finansministeriet
Ellen Trane Nørby (V), 2006-03-22:
Det er klart et mål med Venstres it-politik, at det ikke gøres vanskeligere for danskerne at benytte sig af de it-muligheder, vi har, og vi ønsker heller ikke en afgift lagt ud på hardwaren, som gør det sværere for danskerne at benytte sig af de nye muligheder på it-området.
Pernille Rosenkrantz-Theil (S), 2022-03-02:
Så når jeg mener, at det er udtryk for god regeringsførelse, er det faktisk efter en nøje, nøje overvejelse i forhold til at sige: Hvad er det for en viden, der skal til for at kunne træffe politiske beslutninger, og har den viden været tilgængelig for dem, der har været med til at træffe de beslutninger, og hvad er det for en viden, der skal være tilgængelig på institutionerne?
Eyvind Vesselbo (V), 2014-03-18:
Det er ofte en hjælp, som – i hvert fald for mange – betyder, at den person, som skal hjælpe dem, det kan være hele døgnet, er tæt på og også skal gøre ting i fællesskab med den person, der er handicappet, som er meget intimt, og som er meget personligt.
Line Barfod (EL), 2004-03-23:
Men det ændrer ikke ved, at når der er sat for kort tid af, når tiden er sat af med minuttyranni, i stedet for at de ældre og hjemmehjælperne selv kan tilrettelægge arbejdet, så er der simpelt hen mange steder for få hænder til at tage sig af de nødvendige opgaver.
Lisbeth Bech Poulsen (SF), 2018-04-17:
Jeg har nogle spørgsmål til ministeren, som jeg vil stille, når han kommer herop, men på trods af at forløbet har været utrolig uskønt og vi på ingen måde kan støtte den pakke fra efteråret, som det her er en del af, har vi også aftalt med regeringen, at vi gerne vil støtte det her enkelte forslag, for vi synes, det er vigtigt, og derfor kommer vi også til at stemme for og håber også, at det med at bruge nogle penge, man har fundet i fællesskabet, ikke udvikler sig til en dårlig vane.
Lotte Bundsgaard (S), 2004-03-11:
Jeg vil godt opfordre Dansk Folkepartis ordfører til enten, som fru Sophie Hæstorp Andersen foreslog, at fremsætte det samme forslag bare med Dansk Folkepartis navn under eller tænke sig lidt om og så sige, at det måske er en meget god idé, selv om det er Socialdemokraterne, der har fremsat det.
Keld Albrechtsen (EL), 1997-12-03:
Nu kan det selvfølgelig være, at Santer alene er inspireret af, hvad statsministeren sagde i august, hvor statsministeren jo udmalede skrækkelige konsekvenser af et eventuelt dansk nej. Og det kan være, Santer blot - jeg havde nær sagt - efterplaprer, hvad statsministeren sagde i august. Men det kan jo altså også være, at der ligger noget mere konkret, f.eks. planer om et traktatbrud.
Bertel Haarder (V), 2007-05-16:
Hvis der er bred opbakning til det, som hr. Frode Sørensen har sagt, nemlig at 6-mands-udvalget nu bør være rådgiver med hensyn til kirken i Sydslesvig, vil man møde en åben dør, men jeg vil naturligvis først spørge DSUK, hvad de siger til det.
Jørgen Arbo-Bæhr (EL), 2007-02-08:
Hvis vi nu siger, at det her er et spørgsmål om, at det er buschaufførernes hviletid, vi snakker om, så manglede hr. Karsten Nonbo jo at svare mig på, hvorfor det nu er, at man har valgt nogle regler, hvor buschauffører, der kører mere end 50 km, eller folk, der kører med svin eller kører med træ eller kører med maskiner eller kører med mælk, er omfattet af pausereglerne, mens det ikke gælder for folk, der kører busruter, der er kortere end 50 km.
Thor Pedersen (V), 1998-09-08:
Vi ønsker at forhindre, at ulandsbistand kan risikere at bevare systemer, der er undertrykkende, hvor diktatorer har fordelen ved ulandsbistand mere end befolkningen, og hvor bistanden i værste fald kan være med til at fastholde et system, der burde være brudt sammen for at sikre bedre vilkår for befolkningen.
Pernille Rosenkrantz-Theil (S), 2020-06-17:
Vi tager ikke stilling til, at man på hver skole skal have en rundboldturnering, fordi det kan være med til at skabe et fællesskab på tværs af klassetrin, at man har fælles olympiske lege, som man har på nogle skoler, hvor man så konkurrerer mod hinanden og har nogle dage, hvor man i fællesskab får lært hinanden at kende på kryds og tværs.
Frank Aaen (EL), 2005-12-08:
Derfor vil jeg spørge hr. Christian WedellNeergaard: Kunne man ikke overveje, om det var en god idé at sige, at det er rigtigt, at det, når ting, der har vidtgående betydning, skal gennemføres, ikke bare skal ske som følge af et lille ændringsforslag i en finanslov tilfældigvis, midt om aftenen, langt ud på aftenen?
Søren Krarup (DF), 2003-05-06:
Når jeg hører fru Elsebeth Gerner Nielsen, så føler jeg mig faktisk hensat til et bestyrelsesmøde i Dansk Kvindesamfund. Jeg må indrømme, at jeg synes, hvis jeg skal sige det sådan, at tonelejet er så højt, at jeg er lige ved at sige, at det skal gøre det ud for argumentation, og det gør det faktisk ikke.
Dina Raabjerg (KF), 2024-04-24:
Når der bliver usikkerhed om tal, der er så vigtige for en indsats, som klimaberegningerne er, er det helt naturligt, at der er nogle, der begynder at komme med ønsker og krav til, at ansvaret for beregningerne bliver flyttet til et uafhængigt organ, og der har jo været samråd om og også spørgsmål til klimaberegningerne før.
Liselott Blixt (DF), 2021-02-03:
Jeg tror, de fleste kan se, at der er stor forskel på, om du er en efterskoleelev eller for den sags skyld en voksen højskoleelev, som kan tage en test, før du skal derhen, og komme hen i skolen, hvor lærerne siger, at vi kan sagtens lave grupperinger, holde dem hver for sig i grupper, som jeg ved Socialistisk Folkeparti taler meget for.
Lene Espersen (KF), 2004-12-01:
Vi har jo ytringsfrihed i Danmark, netop for at vi skal kunne nuancere tingene, og man må forvente, at nogle af de mennesker, som måske er tættere end os andre på dem med ekstremistiske og yderliggående holdninger, er med til at tilkendegive i den offentlige debat, at det ikke er en generel holdning hos en hel befolkningsgruppe, men at de gerne vil leve i et demokratisk samfund, hvor respekt for kvinder er noget, der bliver taget alvorligt.
Lars Løkke Rasmussen (M), 2022-05-23:
Og jeg ville egentlig bare høre fru Aaja Chemnitz Larsen til, hvordan man ville se på det, hvis man forestillede sig, at der blev truffet en beslutning om at have et stærkere dansk fodaftryk for i virkeligheden at have en åben dør i Nuuk ind til den danske centraladministration.
Morten Messerschmidt (DF), 2021-01-19:
For det er klart, at hvis man har en stringent akademisk baggrund, hvor man kun har siddet og studeret domme og forholdt sig – hvad kan man sige – teoretisk til dem, så er man nok også efterfølgende som dommer mere til fals for at rykke ind i den rolle, hvorimod hvis man har ageret f.eks. ved en højesteret og dér har lært respekten for kontinuiteten og måske også for de nationale parlamenter og forstået den sammenhæng, hvor retten udspringer af, ja, så har man nok en tilbøjelighed til at være lidt mere på, hvis jeg må tillade mig at udtrykke det på den måde, hr. Jeppe Bruus' og min linje.